Kelly Vask

Kelly Vask (sündinud 29. novembril 1996 Vergi külas Lääne-Virumaal) on eesti laulja, laulukirjutaja ja produtsent.

Haridustee 
Kelly Vask on lõpetanud 2015. aastal Haljala Gümnaasiumi. 2015. aastast õppis ta Tartu Ülikooli Viljandi Kultuuriakadeemias algul pärimusmuusikat, kooli lõpetas aga rütmimuusika erialal. Ta on õppinud ka Georg Otsa nimelises Tallinna Muusikakoolis produtsendi erialal ja 2021. aastast õpib taas Tartu Ülikooli Viljandi Kultuuriakadeemias.

Kelly Vase Viljandi Kultuuriakadeemia lõputöö tähtis osa oli kontsert „Tahad, ma kirjutan sulle?”, mis toimus 22. mail 2019 Viljandi Pärimusmuusika Aidas. Kontserdil kõlasid ta enda laulud „Meelespead“, „Vari“, „Ma nägin“, „Uni“ ja „Nii, nagu alati“, mida esitasid Greete Paaskivi klahvpillidel, Ingrid Rabi ja Kristiina Lilleleht taustalauljana Jaan-Eerik Aardam elektrikitarril, Mart Nõmm basskitarril ja Henri Erik Tammai trummidel.

Karjäär 
Klaveri- ja kitarrimängu on Vask õppinud omal käel. Gümnaasiumis laulis ta kooliansamblis Subdominant. Gümnaasiumi lõpuks oli ta kirjutanud umbes 40 laulu ja löönud kaasa ka oma onu tantsumuusikaansamblis MPS. Vase esimesed soolokontserdid toimusid Kunda merepäevadel ja Käsmu Meremuuseumi tagahoovis.

Tal on oma ansambel Kelly’s Puzzle, kus ta tegutseb laulja ja laulukirjutajana. Vask produtseerib ka ise oma muusikat. Ta on olnud ka ansamblite Twice The Strings ja Unstable Crystals liige ning teinud koostööd ka selliste muusikutega nagu Andre Maaker, Heldur Harry Põlda ja Säm. Lisaks laulab, tantsib ja mängib Vask rahvakannelt ansamblis Lahemaa Rahvamuusikud.

Vask on võitnud lauljana võistluse Noortebänd 2019 (laulus finaalis laulu „Cold/Golden”) ja saanud Jazzkaare eriauhinna. Samal aastal võitis ta ADMi bändikonkursi palaga „Cold/Golden”.

Kelly’s Puzzle esitab Vase enda loomingut. Ansambel on esinenud festivalidel Tudengijazz, Mailaul ning andnud kontserdi Jazzkaare tasuta kontsertide päeval.

Kelly Vask töötab Elva Huviala- ja Koolituskeskuse laulustuudios lauluõpetajana, lisaks helisalvestab laulustuudio õpilaste esitatut ja helindab laulustuudio kontserte. Alates 2022. aastast töötab Vask Tartu Ülikooli Viljandi Kultuuriakadeemia produtsentide suunajuhina.

Koolitants – „Udus või ilmsi” 
2022. aastal korraldas Koolitantsu Kompanii 12. lend Eesti Vabariigi taasiseseisvumise aastapäeva puhul kontsertetenduse „Udus või ilmsi”. Muusikutena tegid kaasa ka Kelly Vask ja Säm. 2023. aasta oktoobris ja novembris järgnes Koolitantsu Kompanii 14. lennu uus lavastus „Kui ma veel noor ja jumal olin”, mis on lugu noortest ja nende Eestist. Etenduse muusikaline juht on Kelly Vask ning lavale astuvad lisaks Säm ja live-bänd.

Diskograafia 
2019. aastal ilmus Kelly’s Puzzle’i debüütalbum, millel oli viis laulu. Sellele järgnesid esitluskontserdid Tallinnas, Viljandis, Tartus, Pärnus ja Kuressaares.

2020. aasta märtsis ilmus laulja esimene minialbum sooloartistina „She Sin(g)s”, millel on viis laulu, nende hulgas ka tema esimene lugu „Cold/Golden”. Albumil on kahemõtteline nimi, mis tähendab korraga laulmist ja patustamist. Album valmis ADM Interactive’i plaadikonkursi võidutööna. Albumi esitluskontsert toimus 14. märtsil 2020 Tallinnas KinoMajas. Albumi CD-plaadil on ka boonuslugu, mida ei ole albumi digiversioonis.

2021. aastal avaldati koos dirigendi ja laulja Heldur Harry Põldaga (artisti nimi heldur) singel „Viimane X”. „Viimane X” on klassikalise, džäss- ja Ladina-Ameerika muusika mõjutustest loodud poplugu, mida autorid liigitavad seletamatusse žanrisse kuuluvaks.

2022. aastal andis Kelly Vask koostöös kitarrist Andre Maakeriga välja kolm singlit „June”, „July” ja „August”. Vase ja Maakeri tutvus sai alguse Tartu Ülikooli Viljandi Kultuuriakadeemias.

Nende esimene lugu „June” räägib tohutust suveigatsusest, mis sai alguse juba aprillikuus ning kus juuni tundub kui lõputu õnn, mis kunagi läbi ei saa. Loo valmimisel tegid kaasa ka Norman Salumäe, kes aitas miksida ja laulis taustavokaalid, ning masterdas José Diogo Neves. 

Vask lööb kaasa ka Marju Marynel Kuudile pühendatud kogumikus „Marynile/For Maryn”, millel esitab lugu „Kaks unist inimest”. Kogumik sisaldab Eesti Muusikute töötlusi Marju Maryneli omaloomingust või tema esitatud muusikast.

Peamiselt on Vase muusika ingliskeelne. Vask on lisaks teinud koostööd Henri Erik Tammaiga, kelle muusikale hakkas Vask kirjutama meloodiaid ja tekste. Tammai esimene EP ilmus 2018. aastal, kus Vask on kaasautor ja laulja kolmes laulus.

Albumite ja singlite loend

Albumid 
„Kelly’s Puzzle“ (2019)

 „Tagasi”
 „Kris”
 „Ei tea”
 „Lady in Heels”
 „Uuesti”

„She Sin(g)s“ (2020)

 „Cold/Golden”
 „Leave ur Mind”
 „Same”
 „Maybe”
 „Lie”

Singlid 

 „Katile” (2018)
 „Lead Me” (2018)
 „Viimane X” (2021)
 „June” (2022)
 „July” (2022)
 „August” (2022)
 „Tuli tuli” (2022)

Tunnustus 

 Noortebänd 2019 võitja
 Jazzkaare eriauhind 2019
 ADM Bändikonkurss 2019 võitja

Viited